Broj: 711-I-2019-M-363/22-02-24

Zagreb, 26. kolovoza 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Zvjezdana Jurcole, člana Uprave trgovačkog društva Centar za informacije i komunikacije dr. Božo Milanović d.o.o.,** za davanjem mišljenja Povjerenstva, na 183. sjednici održanoj dana 26. kolovoza 2022.g. donosi sljedeće

**MIŠLJENJE**

**Član Uprave trgovačkog društva Centar za informacije i komunikacije dr. BOŽO MILANOVIĆ d.o.o. ne smatra se obveznikom u smislu odredbe članka 3. stavka 1. i 2. ZSSI-a te stoga nema obvezu podnošenja imovinske kartice.**

Obrazloženje

Zahtjev za mišljenjem podnio je Zvjezdan Jurcola, član Uprave trgovačkog društva Centar za informacije i komunikacije dr. BOŽO MILANOVIĆ d.o.o.. U Povjerenstvu zahtjev je zaprimljen 18. kolovoza 2022.g. pod poslovnim brojem 711-U-7370-M-363/22-01-1, povodom kojeg se vodi predmet broj M-363/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U svojem zahtjevu podnositelj navodi da je temeljem zaključka Povjerenstva broj 711-I-1072-IK-2052/22-01-20 od 04. srpnja 2022. pozvan da kao obveznik primjene ZSSI-a dostavi ispunjenu imovinsku karticu. S obzirom da je kao član uprave trgovačkog društva CIK Dr. Božo Milanović d.o.o. obveznik primjene ZSSI-a. U privitku zahtjeva dostavio je strukturu vlasništva navedenog trgovačkog društva koja se svake godine objavljuje u „Narodnim novinama“ i iz koje je vidljivo da su jedinice lokalne samouprave vlasnici društva vlasnici u postotku od 44,71%, odnosno da nisu većinski vlasnici društva. Zaključno, postavio je upit je li, a s obzirom da u društvu CIK-a „Dr. Božo Milanović“ d.o.o. jedinice lokalne samouprave nemaju većinski udio u vlasništvu, obveznik dostave imovinske kartice u smislu ZSSI-a

Uvidom u sudski registar Trgovačkog suda u Pazinu utvrđeno je da je pod brojem MBS: 040014400 upisano trgovačko društvo Centar za informacije i komunikacije dr. Božo Milanović d.o.o. čiji su suosnivači, među ostalima, i jedinice lokalne samouprave, a kao osoba ovlaštena za zastupanje upisan je Zvijezda Jurcola, koji zastupa društvo kao član Uprave.

Uvidom u dostavljenu strukturu vlasništva Centra za informacije i komunikacije dr. Božo Milanović d.o.o. koju je podnositelj priložio uz zahtjev za mišljenje Povjerenstva, utvrđeno je da su vlasnici navedenog Pazinski kolegij-klasična gimnazija u iznosu od 30,10 %, Grbac Josip u iznosu od 10,13 %, Vukelić Branimir 3,00%, IKD Juraj Dobrila 12,06%, Grad Pazin u iznosu od 33,30 %, Općina Tinjan 2,80%, Općina Motovun 2,47%, Općina Cerovlje 1,75%, Općina Gračišće 1,75%, Općina Lupoglav 1,68% te Općina sv. Petar u Šumi 0,96%.

Člankom 3.stavak1. točka 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne i područne (regionalne) samouprave obveznici ZSSI-a.

Člankom 10.stavak 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane Zakonom o sprečavanju sukoba interesa.

Povjerenstvo ističe kako je uvidom u dostavljenu strukturu vlasništva Centra za informacije i komunikacije dr. Božo Milanović d.o.o,. utvrđeno da jedinice lokalne samouprave nisu većinski vlasnici predmetnog trgovačkog društva, točnije iste imaju 44,7 % vlasništva istog, slijedom čega Zvjezdan Jurcola, član Uprave Centra za informacije i komunikacije dr. Božo Milanović d.o.o,, nije obveznik ZSSI-a te stoga nije dužan postupati sukladno njegovim odredbama pa tako niti podnositi imovinsku karticu.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Zvjezdan Jurcola, putem e-maila
2. Objava na internetskoj stranici Povjerenstva
3. Pismohrana